РЕГЛАМЕНТ (ЕО) № 455/2008 НА СЪВЕТА
от 26 май 2008 година
за отмяна на Регламент (ЕО) № 752/2007 за управление на някои ограничения върху вноса на определени стоманени продукти от Украйна
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид че:
(1)
Споразумението за партньорство и сътрудничество между Европейските общности и техните държави-членки, от една страна, и Украйна, от друга страна (1), наричано по-долу „СПС“, влезе в сила на 1 март 1998 г.
(2)
Член 22, параграф 1 от СПС предвижда, че търговията с някои стоманени продукти се урежда от дял III от посоченото споразумение, с изключение на член 14 от него, и от разпоредбите на споразумение за количествените договорености.
(3)
На 18 юни 2007 г., Европейската общност и правителството на Украйна сключиха такова споразумение за търговията с някои стоманени продукти (2), наричано по-долу „споразумението“.
(4)
На 30 май 2007 г. с цел изпълнение на споразумението, Съветът прие Регламент (ЕО) № 752/2007 за управление на някои ограничения върху вноса на определени стоманени продукти от Украйна (3).
(5)
В член 10, параграф 4 от споразумението се постановява, че в случай че Украйна се присъедини към Световната търговска организация преди изтичане срока на действие на споразумението, то се прекратява, а количествените ограничения се отменят считано от датата на присъединяването.
(6)
На 16 май 2008 г. Украйна ще стане член на Световната търговска организация.
(7)
На тази дата регламентът за изпълнение на споразумението ще стане безпредметен.
(8)
Следователно поради съображения за яснота е необходимо Регламент (ЕО) № 752/2007 да бъде отменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 752/2007 се отменя.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 май 2008 година.